ક્લચ એટલે હૅન્ડપર્સ, જેની સાઇઝ ચાર ઇંચથી લઈને ૮થી ૧૦ ઇંચની હોઈ શકે જેને તમે હાથમાં પકડી શકો. એમાં પણ ઘણી વરાઇટી આવે છે; જેમ કે એન્વેલપ, રાઉન્ડ, ઓવલ, લંબચોરસ વગેરે. કોઈ પણ પ્રસંગમાં હૅન્ડબૅગ લઈને જઈએ તો ન સારું લાગે, પરંતુ ક્લચ સ્માર્ટ લુક આપે છે. ક્લચમાં માત્ર મોબાઇલ, થોડી કૅશ અને બે કે ત્રણ કૉસ્મેટિક્સ જ રહી શકે એટલું જ હોય છે. એમાં ઘણા કલર અને અલગ-અલગ ડિઝાઇન હોય છે. તમે રૉ-સિલ્કનું બ્લૅક અથવા ગોલ્ડન ક્લચ પસંદ કરી શકો. ટીકીવર્ક કે હેવી એમ્બ્રૉઇડરીવાળું કદાચ સમય જતાં આઉટ ઑફ ફૅશન લાગે, પરંતુ રૉ-સિલ્કનું ક્લચ જૂનું નહીં લાગે; કારણ કે રૉ-સિલ્કમાં પોતાની શાઇન હોય છે અને રૉ-સિલ્કનું ક્લચ કોઈ પણ ગાર્મેન્ટ સાથે સારું લાગી શકે.